# Fredericia Kommunes samarbejde med frivillige

Indholdsfortegnelse

[Fredericia Kommunes samarbejde med frivillige 1](#_Toc468525069)

[1. Indledning 1](#_Toc468525070)

[2. Stabe og fagafdelingers samarbejde med frivillige 2](#_Toc468525071)

[Politik og Kommunikation 2](#_Toc468525072)

[Kultur og Idræt 2](#_Toc468525073)

[Teknik og Miljø 3](#_Toc468525074)

[Arbejdsmarked og Borgerservice 3](#_Toc468525075)

[Børn og Unge 3](#_Toc468525076)

[Voksenservice 4](#_Toc468525077)

[Familie og Børnesundhed 5](#_Toc468525078)

[Pleje og Omsorg 5](#_Toc468525079)

[3. Sammenfatning: 5](#_Toc468525080)

## Indledning

Denne rapport giver et indblik i Fredericia Kommunes samarbejde med frivillige. Rapporten har to fokuspunkter: For det første gives der et overblik over en række konkrete samarbejder med frivillige i de forskellige fagafdelinger. Dette overblik er ikke udtømmende, men indeholder en række eksempler på de former, som samarbejdet med frivillige tager i Fredericia Kommune. For det andet giver rapporten et indblik i de tanker og overvejelser, der er om frivillighed i de forskellige fagafdelinger; det vil sige medarbejdernes tanker angående muligheder, udfordringer og anbefalinger omkring samarbejdet med frivillige.

Rapporten bygger på interviews med fagchefer eller andre relevante medarbejdere[[1]](#footnote-1), en spørgeskemaundersøgelse med besvarelser fra medarbejdere med kontakt til frivillighedsområdet[[2]](#footnote-2), samt de nuværende politikker med relevans for frivillighedsområdet.

Fredericia Kommune har pt. en frivillighedspolitik for det sociale område, formuleret i samarbejde med frivillige organisationer i år 2007. Her er der bl.a. formuleret mål og rammer for kommunens samarbejde med frivillige, samt retningslinjer for tildeling af støttemidler. Politikken kan ses her: <http://fredericia.dk/Borger/Sider/Frivillighedspolitik.aspx>

## Stabe og fagafdelingers samarbejde med frivillige

### Politik og Kommunikation

HR beretter om et konkret samarbejde med frivillige omkring anvendelsen af Troldehuset på Trelde Næs. Desuden understøtter afdelingen fagafdelingerne i deres arbejde med frivillige. De adspurgte medarbejdere ser potentiale med flere kræfter og ideer og et bredere ejerskab omkring de aktiviteter, der samarbejdes om.

I forbindelse med kommunens bosætningsarbejde er der igangsat et samarbejdsprojekt ved navn ’Del din by med en ny’, der indebærer et ’ambassadørnetværk’. De frivillige borgere vil her som ambassadører for byen hjælpe med at byde nye eller potentielle tilflyttere velkommen til Fredericia, være med til at fortælle og udbrede de gode historier om byen og løbende deltage i Bosætningsteamets arrangementer.

### Kultur og Idræt

Fagafdelingen samarbejder med frivillige ved afholdelsen af eksempelvis store sportsstævner og andre arrangementer, der ikke kan gennemføres uden en stor frivillig indsats. Fagchefen nævner, at det kan være en udfordring at fastholde engagementet, når man som frivillig eksempelvis indtræder i en foreningsbestyrelse eller brugerrepræsentation, og det frivillige arbejde derved bliver mere bureaukratisk og tidskrævende. Der ligger her en opgave i at imødekomme de frivillige og forsøge at afhjælpe de største bureaukratiske udfordringer. Afdelingen spiller også lejlighedsvis en rolle som mægler mellem frivillige, hvis der opstår konflikter. Det understreges, at samarbejdet med frivillige kræver ressourcer til regulering og planlægning, og at man skal være opmærksom på, at mange frivillige ikke (længere) er interesserede til at påtage sig alle slags opgaver (eksempelvis ’rengøring kl. 3 om natten’).

Fagafdelingen har ingen decideret strategi på frivillighedsområdet, men har i 2016 vedtaget en Kultur-, idræts- og fritidspolitik, der har mange referencer til frivillighed. Der er bl.a. er formuleret målsætninger om at øge antallet af borgere, der bidrager til gennemførelsen af events og arrangementer, om at skabe rammer for at flere borgere fremadrettet er medlemmer af idrætsforeninger og om at understøtte initiativer til at borgere kan være med til at tage ansvar for kommunens faciliteter. Politikken kan ses her: <http://fredericia.dk/PolitikOgDemokrati/Documents/Politikker/Kultur-%20og%20Fritidspolitik%202016.pdf>

Endelig anbefaler fagchefen, at man i forbindelse med en eventuel formulering af en frivillighedspolitik kan spille op mod begrebet ’frihed’ og den rolle, frihed og rummelighed har spillet i Fredericias historie.

### Teknik og Miljø

Fagafdelingen samarbejder med frivillige om både løsningen af myndighedsopgaver, om naturbeskyttelse, i forbindelse med lokalplanlægning og kommuneplanlægning og om afholdelse af kampagner og events. Eksempelvis samarbejder afdelingen med frivillige affaldssamlere, beboerforeninger i de mindre bysamfund, grundejerforeninger, lokale landboforeninger, Handicaprådet og en række interesseorganisationer (Danmarks Naturfredningsforening, Friluftsrådet, Dansk Ornitologisk Forening m.fl.).

Kommunen har med tiltaget ’Det Grønne Rum’ desuden været med til at skabe en platform for samarbejde og sparring med borgere om aktiviteter og kampagner, der sætter fokus på bæredygtig udvikling.

Ifølge de adspurgte medarbejdere giver samarbejdet og sparringen med frivillige en god understøttelse for byudviklingen, ideer til kampagner og projekter og en større grad af accept hos de borgere, der berøres.

### Arbejdsmarked og Borgerservice

En stor del af de anførte samarbejdsprojekter med frivillige under afdelingen Arbejdsmarked og Borgerservice er koncentreret omkring genoptræningsarbejdet. Eksempler er samarbejde med frivillige Stanford-instruktører og frivillige i forbindelse med kommunens tilbud til borgere med KOL. Et andet eksempel på samarbejde er Jobcentrets samarbejde med frivillignetværket ’Senior Erhverv 50+’. Medarbejderne i Arbejdsmarked og Borgerservice spiller endvidere en rolle som bindeled mellem borgerne og frivillige organisationer (eks. væresteder, julehjælp, lektiehjælp), som de kan henvise til.

Det fremhæves, at de frivilliges styrke bl.a. er, at de kan bidrage med en anden relation til eksempelvis udsatte eller ensomme borgere end professionelle medarbejdere kan, og dermed være med til at højne livskvaliteten for de pågældende borgere. De frivillige er derudover vigtige for, at borgere kan fortsætte deres udviklingsforløb indenfor f.eks. genoptræningsområdet. Der berettes endvidere om et stort potentiale for projekter, der sættes i gang af kommunen og overtages af frivillige organisationer. De adspurgte medarbejdere lægger vægt på, at samarbejdsprojekter bør udformes i dialog med de frivillige og tage udgangspunkt i de frivilliges ønsker og interesser, hvis de skal være succesfulde.

### Børn og Unge

På børne- og ungeområdet berettes der om mange spredte erfaringer med samarbejde med frivillige, men ikke en formuleret politik eller et systematisk arbejde på området. Af konkrete samarbejdsprojekter kan eksempelvis nævnes skolesamarbejde med ældre i Taulov og Ungdommens Røde Kors’ værestedtilbud for børn i Sønderparken. Der arbejdes også tværfagligt med at skabe en samlet indgang til Fredericia for nyankomne flygtninge. Folkeskolereformen har desuden medført krav om inddragelse af foreninger mv. i skolehverdagen, hvorfor det forventes, at der vil komme større fokus på samarbejdet i fremtiden.

De adspurgte medarbejdere ser et stort potentiale i samarbejdet og en gevinst for alle involverede (børn, unge, frivillige og professionelle). Gevinsten består i muligheden for nytænkning og en højere livskvalitet, da samarbejdet bringer mange forskellige mennesker sammen og giver de involverede en følelse af at ’løfte i flok’. Særligt hvad angår *omsorg* ses der et stort potentiale for samarbejdet med frivillige. De frivillige kan skabe en relation til ensomme børn og unge, der i kraft af frivilligheden adskiller sig grundlæggende fra den relation, som en professionel, eks. en lærer, kan give.

Det understreges dog også, at man skal være opmærksom på at skelne klart mellem de opgaver, de frivillige kan løse og de opgaver, der kræver professionelle. Børne- og ungeområdet er i høj grad lovbestemt, hvilket sætter grænser for uddelegering af opgaver og ansvar. Endvidere understreges det, at der er en problemstilling i forhold til at forpligte frivillige, da dette kan fjerne motivationen til at lave frivilligt arbejde.

### Voksenservice

Voksenservices arbejde med frivillighed er i høj grad koncentreret om at de borgere, Voksenservice hjælper, kan hjælpes frem til selv at få rollen som frivillige hjælpere eller mentorer for andre borgere.

Eksempler på samarbejdsprojekter er kommunens væresteder, Idræt for sindslidende (kommunen understøtter bestyrelsesarbejdet og informerer om tilbuddene), Gnisten (støtte til sindslidende fra mentorer med brugerbaggrund), Trivselspiloterne og ’Grow your life’.

Fagchefen forventer, at frivillighed vil komme til at spille en større og mere systematiseret rolle for Voksenservices arbejde fremover. Det understreges dog, at det er vigtigt for et succesfuldt samarbejde, at der skabes klarhed omkring, hvor de frivillige står overfor de professionelle i opgaveløsningen, og at frivillige ikke erstatter de professionelle, men tilfører nogle andre dimensioner. Det fremhæves således, at samarbejdet med frivillige også på Voksenservice-området kan give borgerne en særlig livskvalitet i kraft af, at relationen er frivillig og ikke lønnet. Det anbefales at se på, hvordan frivilliges projekter kan kobles mere sammen med myndighedsopgaverne, f.eks. i form af at socialrådgivere kan henvise til frivillig baseret hjælp og rådgivning, der ligger udenfor kerneopgaverne (eksempelvis gældsrådgivning). Endelig lægger de adspurgte medarbejdere vægt på, at samarbejdet med frivillige er ressourcekrævende, men også rummer et stort velfærdspotentiale for borgerne og mulighed for mere holdbare løsninger på længere sigt.

### Familie og Børnesundhed

Indenfor Familie og Børnesundheds område fremhæves samarbejdsprojektet Sponsorpas. Frivillige er her via økonomiske bidrag med til at muliggøre, at udsatte børn og unge kan deltage i særlige fritidsaktiviteter, hvor kommunen ikke har mulighed for at dække udgifterne. Fagafdelingen spiller her en koordinerende rolle og udvælger de børn og familier, der modtager Sponsorpas. Fagdelingen har desuden en række andre samarbejder, hvor frivillige organisationer eller enkeltpersoner samler ind, og kommunen står for udvælgelse af de børn og familier, der modtager hjælpen. Eksempler er julepakker, Sorgoptimisterne og Rotary Club.

Fagchefen understreger, at afdelingen er en myndighedsafdeling, og at kerneydelserne er svære at lægge ud til andre. De frivillige kan derimod bidrage med noget ekstra, eksempelvis deres tid og engagement eller økonomiske bidrag, og dermed give mulighed for tiltag, der supplerer de kommunale kerneydelser og giver ekstra livskvalitet. Der gøres dog opmærksom på, at samarbejdet med frivillige også er ressourcekrævende for kommunen.

### Pleje og Omsorg

Pleje og Omsorg har kontakt med mange frivillige – foreninger såvel som enkeltpersoner. Eksempelvis har de enkelte plejecentre mange frivillige tilknyttet, der laver aktiviteter for beboerne. Også kommunens aktivitetscentre har mange frivillige tilknyttet. Et andet eksempel er besøgsvenner fra Ældresagen og Røde Kors. Pleje og Omsorg har desuden samarbejdsaftaler med Frivilligcentret, Ældresagen og Fredericia Middelfart Selvhjælp. Fagafdelingen har i sommeren 2016 ansat en ’Brobygger for stærke sociale fællesskaber’, der gennem en indsats målrettet den enkelte borgers situation arbejder med at hjælpe ensomme ældre over i relevante tilbud, eksempelvis pensionistforeninger. Brobyggeren er således bindeled mellem borgerne, kommunen og den frivillige verden.

Også på pleje og omsorgsområdet er der opmærksomhed omkring at definere, hvad der er indeholdt i kommunens kerneopgaver. De frivillige kan bidrage med noget, der supplerer kerneopgaven – en ekstra livskvalitet. Også her fremhæves det, at de frivillige i kraft af deres frivillighed bidrager med en særlig relation for de borgere, de kommer ud til. De adspurgte medarbejdere understreger, at kommunen ikke kan uddelegere opgaver til frivillige, men at det er vigtigt at understøtte og anerkende den frivillige indsats.

# Sammenfatning:

Følgende erfaringer og anbefalinger kommer til udtryk blandt hovedparten af de adspurgte medarbejdere og fagchefer:

* Frivillige kan – netop i kraft af deres frivillighed - i deres arbejde med eksempelvis ensomme eller udsatte borgere bidrage med en særlig dimension: en autentisk relation til et andet menneske.
* Frivillige kan gennem tiltag og aktiviteter, der supplerer – men ikke erstatter - de kommunale kerneopgaver være med til at give borgerne en højere livskvalitet (’flødeskummet på kagen’).
* Det er vigtigt for et vellykket samarbejde mellem frivillige og professionelle, at der løbende skabes klarhed omkring, hvad der ligger indenfor de kommunale kerneopgaver, og hvad de frivillige kan bidrag med.
* Samarbejdet med frivillige kræver ressourcer og tålmodighed, men kan også ses som en langsigtet investering i velfærd og livskvalitet for borgerne og mere gennemtænkte og holdbare løsninger.
* Det er vigtigt for de frivilliges motivation og et vellykket samarbejde, at samarbejdet sker på de frivilliges egne præmisser frem for som en uddelegering af opgaver fra kommunens side. Anerkendelse og accept af de frivilliges ejerskab over projekterne er afgørende.

1. Interviews foretaget i september 2016 af Mette Borg Frees, Rune Lind Pedersen og Thomas Qvortrup Iversen [↑](#footnote-ref-1)
2. Spørgeskemaundersøgelsen er gennemført i foråret 2016 af Helle Christina Bjærre Thusing og Pernille Gustafsson og indeholder ca. 39 besvarelser bredt fordelt i kommunens fagafdelinger. [↑](#footnote-ref-2)